ΚΑΝΟΝΙΣΜΌΣ (ΕΕ) αριθ. 1415/2013 ΤΟΥ ΣΥΜΒΟΥΛΊΟΥ της 17ης Δεκεμβρίου 2013 για την αναπροσαρμογή, από 1ης Ιουλίου 2013, του ποσοστού εισφοράς στο συνταξιοδοτικό καθεστώς των υπαλλήλων και του λοιπού προσωπικού της Ευρωπαϊκής Ένωσης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό της Ευρωπαϊκής Ένωσης, όπως καθορίζονται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1), και ιδίως το άρθρο 83α και το παράρτημα XII, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Σύμφωνα με το άρθρο 13 του παραρτήματος XII του κανονισμού υπηρεσιακής κατάστασης, η Eurostat υπέβαλε έκθεση σχετικά με την ανά πενταετία διενεργούμενη αναλογιστική αποτίμηση του συνταξιοδοτικού καθεστώτος για το 2013, αναπροσαρμόζοντας τις παραμέτρους που αναφέρονται στο εν λόγω παράρτημα. Από την αποτίμηση αυτή προκύπτει ότι το ποσοστό της αναγκαίας εισφοράς για τη διατήρηση της αναλογιστικής ισορροπίας του συνταξιοδοτικού καθεστώτος ανέρχεται στο 10,3 % του βασικού μισθού. (2) Κατά συνέπεια, χάριν της αναλογιστικής ισορροπίας του συνταξιοδοτικού καθεστώτος των υπαλλήλων και του λοιπού προσωπικού της Ένωσης, θα πρέπει να αναπροσαρμοσθεί το ποσοστό της εισφοράς στο 10,3 % του βασικού μισθού. (3) Ωστόσο, υπό το πρίσμα πρόσφατων και μελλοντικών αποφάσεων στις υποθέσεις των ετών 2011 και 2012 όσον αφορά την αναπροσαρμογή των αποδοχών και των συντάξεων και στην υπόθεση του έτους 2011 όσον αφορά το ποσοστό εισφοράς στο συνταξιοδοτικό καθεστώς, το αποτέλεσμα αυτής της αναπροσαρμογής ενδέχεται να αλλάξει. Η εφαρμογή των αποφάσεων αυτών μπορεί να έχει αντίκτυπο στον υπολογισμό των ποσοστών εισφοράς για τα έτη 2012 και 2013 και να απαιτήσει, ως εκ τούτου, την αναπροσαρμογή από μέρους του Συμβουλίου, των εν λόγω ποσοστών εισφοράς με αναδρομική ισχύ. Οσάκις ενδείκνυται, αυτό ενδέχεται να οδηγήσει σε ανάκληση αχρεωστήτως καταβληθέντων ποσών στο προσωπικό, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Από 1ης Ιουλίου 2013, το ποσοστό της εισφοράς που προβλέπεται στο άρθρο 83 παράγραφος 2 του κανονισμού υπηρεσιακής κατάστασης καθορίζεται στο 10,3 %. Άρθρο 2 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2013.

[Source: multi_eurlex | Tokens: 2264]